Výstavu panoramatických fotografií kanadskej prírody od Ladislava Ehrenwertha Palenika otvoria dnes v priestoroch Národnej rady SR. Expozícia približuje kolekciu záberov, na ktorých je zvečnená unikátna scenéria severoamerického kontinentu. Ten bol pre autora impulzom na panoramatickú tvorbu, skutočnosť nezačal zobrazovať klasickým spôsobom, ale v zmenenom uhle v rozmedzí od 70 do 360 stupňov. Palenik preto pri zaznamenávaní obrázkov používa rotačný fotoaparát. Najfrekventovanejšou témou Palenikových fotografií je príroda s množstvom jazier v kanadskom štáte Ontario. Podarilo sa mu skombinovať zábery divých zvierat s ukážkami pôvodnej krajiny a prostredia, kde žijú.
Katarína Pikalyová z ministerstva kultúry informovala, že Palenik je pôvodom Slovák, ktorý sa presťahoval do Kanady v roku 1975. Okrem fotografovania sa venuje aj tvorbe fotografických publikácií a vydávaniu obrázkových kníh. Je členom Medzinárodnej asociácie panoramatických fotografov. (tasr)